Amerikanët përpiqen të përmirësojnë shprehitë e tyre të gjuhës
Një shkrimtar përdor përrallat  për t’iu mësuar gjuhë të huaja fëmijëve amerikanë
David Burke është i njohur si njeriu i zhargoneve, dhe në librat e tij të parë, ai përkthente gjuhën e adoleshentëve amerikanë për një brez më të rritur, dhe zbërthente idiomat amerikane për të huajt që duan të mësojnë anglishten. Përpjekjet e tij të fundit kanë në fokus fëmijët amerikanë të cilët dinë shumë pak rreth gjuhëve të huaja. Ai ka shkruar një sërë librash bazuar në përrallat që janë mjaft të njohura në kultura të ndryshme. Burke ka përmbledhur libra me përralla të shoqëruara me CD në gjuhët kineze, franceze, italiane, gjermane, hebreje, japoneze dhe spanjolle. Një version i veçantë për shembull në gjuhën spanjolle ndihmon të rinjtë amerikano-latinë të mësojnë anglish. Lexuesit e rinj mësojnë rreth 20 fjalë në çdo nivel, e pastaj kalojnë në një tjetër nivel duke lexuar një përrallë të ndryshme nga ajo e nivelit të parë. Burk tha se studentët shpesh mendojnë për të mësuarit e një gjuhe si diçka e mërzitshme, por nuk është kështu. Duke punuar me një ilustrues të përrallave, ai i shoqëron librat me ilustrime shumë ngjyrshe të figurave të përrallave, që zgjojnë imagjinatën e lexuesve të vegjël. Ai thotë se shumë europianë janë të njohur për aftësinë për gjuhët e huaja, dhe shumë njerëz në rajone të ndryshme të botës flasin të paktën dy gjuhë. Amerikanët kanë një reputacion të ndryshëm. Por jo gjithë amerikanët flasin vetëm një gjuhë. Shumë imigrantë sollën në vend gjuhën dhe kulturën e tyre nga të gjitha anët e botës. Megjithatë, thotë Burke, shumë amerikanë dinë mirë vetëm gjuhën angleze, dhe ai po punon që ta ndryshojë këtë realitet.//ii